
(2025/2259(INI))
Europski parlament,
–	uzimajući u obzir svoje prethodne rezolucije o Ukrajini,
–	uzimajući u obzir radni dokument službi Komisije od 4. studenoga 2025. naslovljen „Izvješće o Ukrajini za 2025.” (SWD(2025)0759) i popratnu komunikaciju Komisije naslovljenu „Komunikacija o politici proširenja EU-a za 2025.” (COM(2025)0690),
–	uzimajući u obzir članak 55. Poslovnika,
–	uzimajući u obzir izvješće Odbora za vanjske poslove (A10-0000/2026),
A.	budući da Parlament najoštrije osuđuje rusku agresiju na Ukrajinu i podupire pravo Ukrajine na suverenitet, neovisnost i teritorijalnu cjelovitost unutar njezinih međunarodno priznatih granica;
B.	budući da je Ukrajina pokazala iznimnu otpornost na svojem putu prema članstvu u EU-u, unatoč aktualnoj ruskoj ratnoj agresiji;
C.	budući da je Ukrajina i dalje predana usklađivanju svojeg zakonodavstva s pravnom stečevinom EU-a;
D.	budući da je postignut napredak, ali da su potrebni dodatni napori za jačanje vladavine prava u Ukrajini i borbu protiv korupcije;
E.	budući da su ukrajinske demokratske institucije pokazale prilagodljivost tijekom izvanrednog stanja; budući da bi Ukrajina trebala nastaviti raditi na transparentnosti i ravnoteži vlasti;
F.	budući da je civilno društvo i dalje stup otpornosti i demokracije u Ukrajini, no zabilježeni slučajevi pritiska na aktiviste izazivaju zabrinutost i iziskuju djelovanje vlade;
G.	budući da integracija u EU ima široku potporu u cijelom ukrajinskom društvu i institucijama te je i dalje temeljna pokretačka snaga demokratskog razvoja Ukrajine;
I. I. Trenutačno stanje ruskog agresivnog rata i sankcija EU-a
1.	ponovno izražava nepokolebljivu solidarnost s ukrajinskim narodom te potporu neovisnosti, suverenitetu i teritorijalnoj cjelovitosti zemlje unutar njezinih međunarodno priznatih granica; snažno ističe neotuđivo pravo Ukrajine na samoobranu u skladu s člankom 51. Povelje UN-a;
2.	poziva EU i njegove države članice da povećaju pomoć za podupiranje prava Ukrajine na samoobranu; ustraje u tome da EU i njegove države članice, zajedno s partnerima i saveznicima, moraju doprinijeti čvrstim i pravno obvezujućim sigurnosnim jamstvima za Ukrajinu kako bi se odvratila daljnja ruska agresija;
3.	pohvaljuje najavu Komisije iz siječnja 2026. da će u dvogodišnjem razdoblju od 2026. do 2027. pružiti ključnu potporu za proračunske i vojne potrebe Ukrajine u iznosu od 90 milijardi EUR;
II. Predanost pristupanju EU-u
4.	snažno pozdravlja kontinuiranu predanost Ukrajine ispunjavanju zahtjeva za članstvo u EU-u; pozdravlja dovršetak postupka analitičkog pregleda za sve klastere i snažno potiče Mađarsku da prestane ulagati veto na otvaranje pregovaračkih klastera; pozdravlja odluku Komisije i ciparskog predsjedništva Vijeća da nastave pregovore na tehničkoj razini u očekivanju otvaranja pregovora u budućnosti;
III. Demokracija, vladavina prava i borba protiv korupcije
5.	prima na znanje iznimne ukrajinske napore da ojača demokratske institucije u ratno doba; pozdravlja napredak Ukrajine u reformi pravosuđa i borbi protiv korupcije; poziva na kontinuirani napredak u tim ključnim područjima;
6.	pohvaljuje donošenje prioritetnog plana reforme u deset točaka koji su EU i Ukrajina dogovorili u prosincu 2025. i koji je osmišljen za jačanje vladavine prava i poboljšanje antikorupcijskih mjera;
7.	prima na znanje napore uložene u pripremu demokratskih izbora koji će se održati nakon ukidanja izvanrednog stanja; pozdravlja vraćanje televizijskih prijenosa parlamentarnih zasjedanja, čime je ojačan demokratski legitimitet Ukrajine;
8.	ponovno ističe ključnu ulogu Vrhovne rade u brzom donošenju reformi;
9.	potiče Ukrajinu da se nastavi baviti preprekama reformi pravosuđa, posebno u pogledu neovisnosti pravosuđa; poziva na reformu sigurnosne službe i Državnog istražnog ureda, koja će se temeljiti na inicijativi predsjednika Zelenskog najavljenoj 2. siječnja 2026.;
10.	poziva na preispitivanje mjera izvanrednog stanja, uključujući „izmjene zakona Lozovi” i prakse istražnog zatvora; potiče veću transparentnost u pristupu javnim evidencijama, istodobno uvažavajući sigurnosne razloge u ratnom razdoblju; pozdravlja donošenje novog zakona o lobiranju;
11.	pozdravlja napredak specijaliziranih agencija za borbu protiv korupcije u otkrivanju i progonu visokoprofiliranih slučajeva; pohvaljuje provedbu mehanizama za zviždače; potiče Ukrajinu da osigura neovisnost institucija za borbu protiv korupcije transparentnim postupcima imenovanja i snažnim zaštitnim mjerama protiv političkog pritiska i pritiska na pravosuđe;
12.	pozdravlja članstvo Ukrajine u Radnoj skupini Organizacije za gospodarsku suradnju i razvoj (OECD) kao pozitivan korak prema punopravnom članstvu u OECD-u; prima na znanje napredak Ukrajine u provedbi zakonodavstva o borbi protiv mita u međunarodnim transakcijama;
IV. Temeljne slobode i ljudska prava
13.	pohvaljuje predanost Ukrajine poštovanju temeljnih prava unatoč aktualnoj ruskoj agresiji, posebno provedbom plana za vladavinu prava donesenog u svibnju 2025.; poziva Ukrajinu da osigura kontinuiranu potporu slobodi izražavanja i neovisnosti medija; poziva na preispitivanje ograničenja koja proizlaze iz izvanrednog stanja kako bi se osiguralo da su takva ograničenja nužna i razmjerna;
14.	izražava zadovoljstvo time što je ukrajinsko civilno društvo i dalje aktivno unatoč ratnoj patnji; potiče ukrajinske vlasti da poboljšaju savjetovanje s civilnim društvom i socijalnim partnerima te da osiguraju da se njihovi doprinosi propisno uzmu u obzir;
V. Regionalna suradnja i dobrosusjedski odnosi
15.	pozdravlja povećane napore Ukrajine da uskladi svoja stajališta s EU-om i Svjetskom trgovinskom organizacijom; potiče blisku koordinaciju s EU-om u međunarodnim trgovinskim pregovorima;
16.	pohvaljuje pojačanu suradnju u sigurnosnim i obrambenim pitanjima između Ukrajine i EU-a i njegovih država članica, posebno putem Europskog instrumenta mirovne pomoći;
VI. Socioekonomske reforme
17.	potiče ukrajinsku vladu da usvoji sustavan pristup reformi javne uprave i upravljanju javnim financijama, osiguravajući pritom usklađenost s postojećim planom;
18.	pozdravlja uspješnu reformu ukrajinskog Ureda za gospodarsku sigurnost i njegove Agencije za povrat imovine i upravljanje njome;
19.	potiče Ukrajinu da nastavi napredovati prema integraciji u jedinstveno tržište EU-a; preporučuje da se slijedi deset prioriteta navedenih u prioritetnom akcijskom planu detaljnog i sveobuhvatnog područja slobodne trgovine između EU-a i Ukrajine; pozdravlja pristupanje Ukrajine EU-ovu sustavu „u roamingu kao kod kuće” u siječnju 2026.;
20.	poziva na stalne napore za liberalizaciju kretanja kapitala, među ostalim usklađivanjem s Uredbom o jedinstvenom području plaćanja u eurima[footnoteRef:2]1 te na jačanje borbe protiv pranja novca i financiranja terorizma; [2: 1 Uredba (EU) br. 260/2012 Europskog parlamenta i Vijeća od 14. ožujka 2012. o utvrđivanju tehničkih i poslovnih zahtjeva za kreditne transfere i izravna terećenja u eurima i o izmjeni Uredbe (EZ) br. 924/2009 (SL L 94, 30.3.2012., str. 22., ELI: http://data.europa.eu/eli/reg/2012/260/oj).] 

21.	pohvaljuje ukrajinsko učinkovito višerazinsko upravljanje; pozdravlja napredak u unapređenju decentralizacije u skladu sa zahtjevima za pristupanje EU-u; poziva na daljnje reforme radi osnaživanja lokalne samouprave;
22.	pohvaljuje Ukrajinu zbog toga što je ispunila 63 od 68 reformskih uvjeta navedenih u Ukrajinskom planu, koji je prvotno osmišljen za provedbu nakon završetka rata, no tomu unatoč proveden tijekom rata, čime je omogućena isplata 26,8 milijardi EUR 2025.; poziva na kontinuirane napore u provedbi u skladu s Uredbom (EU) 2024/792[footnoteRef:3]2, posebno kako bi se Ukrajinu potaknulo da se uskladi sa zakonodavstvom EU-a o javnoj nabavi; [3: 2 Uredba (EU) 2024/792 Europskog parlamenta i Vijeća od 29. veljače 2024. o uspostavi Instrumenta za Ukrajinu (SL L, 2024/792, 29.2.2024., ELI: http://data.europa.eu/eli/reg/2024/792/oj).] 

VII. Energija i održivi razvoj
23.	pozdravlja znatan napredak postignut u reformama energetskog sektora i usklađenost Ukrajine s ciljevima europskog zelenog plana i Plana za čistu industriju; pohvaljuje Ukrajinu zbog toga što je ostvarila dobar napredak u provedbi svojeg nacionalnog energetskog i klimatskog plana, unatoč tome što je Rusija u velikoj mjeri uništila ukrajinsku energetsku infrastrukturu;
°
°	°
24.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica te vladi i parlamentu Ukrajine.

Izvjestitelj izjavljuje, pod svojom isključivom odgovornošću, da u svoje izvješće nije uključio nikakve informacije predstavnika interesnih skupina obuhvaćenih područjem primjene Međuinstitucijskog sporazuma o obveznom registru transparentnosti[footnoteRef:4]1 ili predstavnika javnih tijela trećih zemalja, uključujući njihove diplomatske misije i veleposlanstva, koje treba navesti u ovome Prilogu u skladu s člankom 8. Priloga I. Poslovniku. [4: 1 Međuinstitucijski sporazum od 20. svibnja 2021. između Europskog parlamenta, Vijeća Europske unije i Europske komisije o obveznom registru transparentnosti (SL L 207, 11.6.2021., str. 1., ELI: http://data.europa.eu/eli/agree_interinstit/2021/611/oj).] 

